61% tal-priġunieri huma barranin… Ebda siġġu tal-kastig fil-ħabs ll-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri ddikjara fil-Parlament li sal-aħħar ta' Novembru, fil-Faċilità Korrettiva ta' Kordin kien hemm 908 priġunier, li minnhom 356 huma Maltin u 552 huma ta' nazzjonalità barranija. Mill-ammont totali ta' priġuneri, 60 huma nisa. Huwa stqarr dan meta kien qed iwieġeb numru ta' mistoqsijet parlamentari li sarulu mid-Deputat Nazzjonalista Beppe Fenech Adami, fejn semma kif it-tmexxija tal-Aġenzija għas-Servizzi Korrettivi kienet ċaħdet dak li ngħad pubblikament li fil-Faċilità kien hemm jew jeżisti xi siġġu li jintuża għal kastigi. Il-Ministru Camilleri qal li jinsab infurmat mit-tmexxija tal-aġenzija li jeżistu għodda ta' 'restraint' li jintużaw biss skont il-liġi. "Fil-fatt hija din l-istess liġi li ma tippermettix li apparat ta' dan it-tip jintuża għall-kastigi." Il-Ministru Camilleri qal li dan l-apparat jintuża skont il-gravità tal-każ bħalma jiġri f'ambjenti oħra li joffru ċertu periklu jew sfidi partikolari u dejjem bħala l-aħħar alternattiva. Huwa żied jgħid li fl-2019 kien hemm każ fejn priġunier inżamm fuq siġġu għal kwarta u dan sakemm ma baqax ta' periklu għalih innifsu u seta' jingħata l-attenzjoni meħtieġa. Dan sar skont dak provdut fil-leġiżlazzjoni sussidjarja 260.03. Artiklu 69 jipprovdi regoli ċari għal każi bħal dawn. Tenna li wara din id-data ma kienx hemm okkażjoni oħra fejn kien meħtieġ li tintuża din l-għodda ta' 'restraint'. Id-Deputat Nazzjonalista Beppe Fenech Adami staqsa wkoll jekk jeżistux protokolli u regoli gwida fil-ħabs meta tista' tingħata ordni li priġunier jista' jinżamm mingħajr ħwejjeġ għal xi żmien waqt li jkun qed jinżamm ġewwa l-Faċilità Korrettiva ta' Kordin. Il-Ministru Camilleri wieġbu li: "ninsab infurmat mit-tmexxija tal-Aġenzija għas-Servizzi Korettivi li ma jingħataw ebda ordnijiet biex priġunieri jinżammu mingħajr ħwejjeġ." "Infurmat li l-ħwejjeġ tal-priġunieri jinbidlu f'każi fejn ikun hemm suspett li priġunier jista' jweġġa' lilu nnifsu u għalhekk f'dawn il-każi l-ordni tkun biex dan jitlibbes 'non-tearable clothes' u jitpoġġa taħt 'constant watch' sakemm issir analiżi mill-esperti mediċi."